યોગપરાયણ યોગેશ્વરોની નિંદા કરવાથી મનુષ્ય ચારે બાજુ અંધકારથી છવાયેલા અત્યંત ઘોર નરકમાં ચોક્કસ જાય છે. આત્માને વશમાં રાખનારા યોગેશ્વરોની નિંદા જે મનુષ્ય સાંભળે છે એ ચિરકાળપર્યંત કુંભીપાક નરકમાં નિવાસ કરે છે એમાં જરા પણ સંદેહ નથી. યોગીઓ પ્રત્યે દ્વેષની ભાવના મનસા, વાચા, કર્મણા સર્વથા વર્જિત છે. જેવી રીતે ગોચરમાં સેંકડો ગાયોમાં છુપાયેલી પોતાની માને વાછરડું શોધી લે છે એવી જ રીતે શ્રાદ્ધ કર્મમાં આપેલા પદાર્થોને મંત્ર ત્યાં જ પહોંચાડી દે છે કે જ્યાં એનો અધિકારી જીવ સ્થિત હોય છે.